b'\n_START_ARTICLE_\nRima\n_START_PARAGRAPH_\nRima tarkoittaa ohuehkoa ja kapeahkoa v\xc3\xa4hint\xc3\xa4\xc3\xa4n kolmelta sivulta pituussuuntaan sahattua kappaletta. Sahatavaralajin nimityksen\xc3\xa4 rima tarkoittaa nelj\xc3\xa4lt\xc3\xa4 sivulta sahattua kappaletta, jonka paksuus ja leveys on alle 75 millimetri\xc3\xa4._NEWLINE_Sahaukseen liittyv\xc3\xa4n\xc3\xa4 nimityksen\xc3\xa4 rima tarkoittaa l\xc3\xa4pisahattua puutavaraa syrj\xc3\xa4tt\xc3\xa4ess\xc3\xa4 sahatavarakappaleen pintaosasta j\xc3\xa4ljelle j\xc3\xa4\xc3\xa4v\xc3\xa4\xc3\xa4 osaa. L\xc3\xa4pisahauksessa tukki sahataan ensin s\xc3\xa4rm\xc3\xa4\xc3\xa4m\xc3\xa4tt\xc3\xb6miksi laudoiksi ja lankuiksi, joiden kaksi vastakkaista sivua ovat sahapintaisia ja kaksi muuta sivua noudattavat viel\xc3\xa4 tukin pinnan muotoa. Kun n\xc3\xa4m\xc3\xa4 kappaleet s\xc3\xa4rm\xc3\xa4t\xc3\xa4\xc3\xa4n eli tehd\xc3\xa4\xc3\xa4n sahatavarakappaleen poikkileikkauksesta suorakulmainen, j\xc3\xa4\xc3\xa4 j\xc3\xa4ljelle toista p\xc3\xa4\xc3\xa4t\xc3\xa4 kohti oheneva kappale, rima, jonka kolme sivua ovat sahapintaisia. T\xc3\xa4m\xc3\xa4n riman nelj\xc3\xa4skin sivu voidaan sahata ja saatua pienehk\xc3\xb6\xc3\xa4 sahatavarakappaletta kutsutaan edelleen rimaksi._NEWLINE_Aiemmin n\xc3\xa4ist\xc3\xa4 rimoista sahatuista kappaleista k\xc3\xa4ytettiin nimityst\xc3\xa4 rimalauta (englanniksi slating batten), joka tarkoitti 12\xe2\x80\x9325 mm paksua ja 25\xe2\x80\x9363 mm leve\xc3\xa4\xc3\xa4 sahatavaralajia. Ennen 1960-lukua rimalaudaksi m\xc3\xa4\xc3\xa4riteltiin tuumamittoina (\xe2\x80\xb3) sahatavara, jonka paksuus on enint\xc3\xa4\xc3\xa4n 1\xe2\x80\xb3 (25 mm), k\xc3\xa4yt\xc3\xa4nn\xc3\xb6ss\xc3\xa4 5/8\xe2\x80\xb3\xe2\x80\x933/4\xe2\x80\xb3 (16\xe2\x80\x9319 mm), ja leveys enint\xc3\xa4\xc3\xa4n 3\xe2\x80\xb3 (76 mm), k\xc3\xa4yt\xc3\xa4nn\xc3\xb6ss\xc3\xa4 1\xe2\x80\xb3\xe2\x80\x932 1/2\xe2\x80\xb3 (25\xe2\x80\x9364 mm); pituusvaatimuksena oli yleens\xc3\xa4 v\xc3\xa4hint\xc3\xa4\xc3\xa4n kolmen jalan (0,9 m) pituus. Rimalauta-nimityst\xc3\xa4 k\xc3\xa4ytettiin l\xc3\xa4hinn\xc3\xa4 vientikaupassa, ei juurikaan kotimaisessa puutavarakaupassa. Aikoinaan tehtiin kuutta jalkaa (1,83 m) lyhyemmist\xc3\xa4 oksattomista rimoista rappausp\xc3\xa4reit\xc3\xa4 ja pidemmist\xc3\xa4 oksattomista keppej\xc3\xa4, joista sorvattiin varsia harjoihin ja luutiin._NEWLINE_Kolmiorima on kolmion muotoinen rima, jollaisia k\xc3\xa4ytet\xc3\xa4\xc3\xa4n bitumikermien (kattohuopakaistojen) saumojen alla. Kolmiorimakatteessa rima on tehty halkaisemalla nelikulmainen, yleens\xc3\xa4 50 \xc3\x97 50 millimetrin kokoinen rima kulmittain kahtia. My\xc3\xb6s erilaisissa kattotaitteissa k\xc3\xa4ytet\xc3\xa4\xc3\xa4n kolmiorimoja kulman py\xc3\xb6rist\xc3\xa4miseen, jottei bitumikermi\xc3\xa4 tarvitse taivuttaa jyrkk\xc3\xa4\xc3\xa4n kulmaan._NEWLINE_Peiterima on rakennusten pystylaudoituksella verhotussa ulkosein\xc3\xa4ss\xc3\xa4 k\xc3\xa4ytett\xc3\xa4v\xc3\xa4 lautojen v\xc3\xa4lisen raon peitt\xc3\xa4v\xc3\xa4 ohut ja kapea rima. Sen tarkoituksena on peitt\xc3\xa4\xc3\xa4 lautojen v\xc3\xa4linen rako n\xc3\xa4kyvist\xc3\xa4, est\xc3\xa4\xc3\xa4 sadeveden p\xc3\xa4\xc3\xa4sy rakoon ja sallia kosteusvaihtelun aiheuttama lautojen leveyden muutos. Peiterimalaudoituksessa riman koko on tavallisesti 22 \xc3\x97 38 millimetrist\xc3\xa4 22 \xc3\x97 50 millimetriin. Ulkoverhouksessa k\xc3\xa4ytett\xc3\xa4v\xc3\xa4 puutavara on l\xc3\xa4hes aina kuusta._NEWLINE_Rimoitus tarkoittaa lyhyiden rimojen asettamista kuivaamoon siirrett\xc3\xa4v\xc3\xa4\xc3\xa4n sahatavaraer\xc3\xa4\xc3\xa4n eri kerrosten v\xc3\xa4liin poikittain, jotta ilma p\xc3\xa4\xc3\xa4see kiert\xc3\xa4m\xc3\xa4\xc3\xa4n my\xc3\xb6s kappaleiden v\xc3\xa4leiss\xc3\xa4.'